b'\n_START_ARTICLE_\nNacionalni park Nahanni\n_START_SECTION_\nOdlike\n_START_PARAGRAPH_\nIspresijecani pje\xc5\xa1\xc4\x8denjak, \xc5\xa1ejl i vapnena\xc4\x8dko gorje na istoku i sredi\xc5\xa1tu parka je u sna\xc5\xbenom kontrastu s o\xc5\xa1trim brdima tvr\xc4\x91ih magmatskih stijena na krajnjem zapadu parka. Unutar parka se nalaze visoravan Hyland, gorje Selwyn, visoravan Liard, te dolina i gorje Mackenzie. Ispod gorja Ragged Range nalaze se sedreni humci poznati kao Rabbitkettle Hotspring ("Toplice kotla za ze\xc4\x8deve"), u uzastopnim terasama do 30 m visine. Tu su i mnoge kr\xc5\xa1ke tvorevine, \xc5\xa1pilje, podzemne rijeke, labirinti i vrta\xc4\x8de, ali i veliko podru\xc4\x8dje ledenjacima erodiranog pje\xc5\xa1\xc4\x8denjaka prije 300.000 godina, poznato kao Sand Blowouts. Na rijeci nalazi se i 96 m visok slap Virginia Falls, poznat i kao Nailicho na jeziku starosjedilaca._NEWLINE_Vegetacija parka je uglavnom prijelazna iz arkti\xc4\x8dke polarne \xc5\xa1ume u arkti\xc4\x8dku alpsku tundru. Smr\xc4\x8de i topole rastu u dolinama, dok je na uzvisinama \xc4\x8de\xc5\xa1\xc4\x87a crna smr\xc4\x8da (Picea mariana). U blizini slapa Virginia Falls, zbog poja\xc4\x8dane vla\xc5\xbenosti zraka, raste tajga smr\xc4\x8da-ari\xc5\xa1a, te brojni li\xc5\xa1ajevi i rijetke orhideje. U blizini mineralnih izvora rijeke Flat River rastu mnoge cvjetnice kao \xc5\xa1to su: divlja metvica, zlato\xc5\xa1ipka, majmunski cvijet (Mimulus) i dr. Sve u svemu unutar, parka je otkriveno 600 vrsta vi\xc5\xa1ih biljaka i 325 vrsta mahovinki (Bryophyta)._NEWLINE_Pored \xc5\xa1umskih bizona i ameri\xc4\x8dkih \xc5\xbedralova, u parku obitavaju mnoge druge vrste \xc5\xbeivotinja kao \xc5\xa1to su: los, ameri\xc4\x8dki crni medvjed, mrki medvjed, vuk, ris, dabar, ameri\xc4\x8dki zec (Lepus americanus), kanadski \xc5\xbedral (Grus canadensis), grli\xc4\x8dasta lje\xc5\xa1tarka (Bonasa umbellus) i najsjevernija populacija prugaste guje (Thamnophis sirtalis parietalis), koja stvara zloglasne zajednice u jamama parka._NEWLINE_Sveukupno je u parku zabilje\xc5\xbeeno 40 vrsta sisavaca i 170 vrsta iz 29 rodova ptica kao \xc5\xa1to su: labud truba\xc4\x8d (Cygnus buccinator), sivi sokol, suri orao i bjeloglavi orao. U potocima koji utje\xc4\x8du u rijeke Nahanni i Flat zabilje\xc5\xbeene su vrste riba: arkti\xc4\x8dki lipan (Thymallus arcticus) i Dolly Varden pastrmka (Salvelinus malma malma)._NEWLINE_Od vodozemaca zabilje\xc5\xbeeni su kanadska krasta\xc4\x8da (Bufo hemiophrys), sjeverna leopardska \xc5\xbeaba (Rana pipiens), \xc5\xa1umska korska \xc5\xbeaba (Pseudacris maculata) i \xc5\xa1umska \xc5\xbeaba (Rana sylvatica). Od 36 vrsta zabilje\xc5\xbeenih riba dvije su strane vrste.'